Brown protiv Odbora za obrazovanje

desno|mini|Segregacija u obrazovanju u SAD-u prije *Browna*. Legenda: Obavezna Nije zakonom regulirana Dozvoljena/djelimična Zabranjena
***Brown protiv Odbora za obrazovanje Topeke*** () poznati je slučaj pred Vrhovnim sudom Sjedinjenih Američkih Država u kojem je sud proglasio neustavnim zakone pojedinih saveznih država koji su korišteni za uspostavljanje odvojenih javnih škola za crnce i bijelce. Odlukom je poništena ranija presuda u predmetu *Plessy protiv Fergusona* iz 1896, kojom je dopuštena segregacija u javnim ustanovama pod pokroviteljstvom države. Ova odluka Warrenovog suda, donesena jednoglasno (9–0) 17. maja 1954, ustanovila je da su "razdvojene obrazovne ustanove u suštini nejednake". Presudom je utvrđeno da je *de iure* rasna segregacija u suprotnosti s Klauzulom o jednakoj zaštiti 14. amandmana na Ustav Sjedinjenih Američkih Država. Označava veliku pobjedu pokreta za građanska prava te je otvorila put integraciji rasa i uzeta je za model raznim budućim strateškim parnicama. Međutim, sud u odluci nije propisao metodu koju je trebalo koristiti za zaustavljanje rasne segregacije u školama. Kasnija presuda u predmetu *Brown II* jedino je naredila saveznim državama da izvrše desegregaciju "sa svom namjernom brzinom".

## Pozadina 
U godinama koje su prethodile presudi u ovom slučaju, rasna segregacija bila je uobičajena pojava u Sjedinjenim Američkim Državama. Potvrdio ju je Vrhovni sud 1896. u predmetu *Plessy protiv Fergusona*, kojim je konstatirano da segregacija nije u suprotnosti s 14. amandmanom na Ustav SAD-a ("nijedna savezna država ... neće nikoga lišiti ... jednake zaštite zakona") ako su uvjeti u tim odvojenim ustanovama jednaki.

Tužioci su tvrdili da ovakav sistem razdvajanja rasa ovjekovječava inferiorni smještaj, usluge i tretman Amerikanaca crne rase pod maskom pružanja odvojenog, ali jednakog tretmana crnaca i bijelaca. Nivo rasne segregacije u obrazovanju znatno je varirao u zavisnosti od toga u kojoj je saveznoj državi neko živio (17 ih je propisivalo rasnu segregaciju, a 16 zabranjivalo). Na odluku u predmetu *Brown* utjecala je UNESCO-ova deklaracija iz 1950, koju su potpisali razni utjecajni naučnici širom svijeta, pod naslovom "Pitanje rase". Deklaracijom je moralno osuđen rasizam i raniji pokušaji da ga se naučno opravda. Vrhovni sud citirao je još jedno djelo u odluci: proučavanje švedskog ekonomiste Gunnara Myrdala iz 1944. pod naslovom *Američka dilema: Crnački problem i moderna demokratija*. Myrdal je potpisnik UNESCO-ove deklaracije. Na odluku je također utjecalo istraživanje psihologa Kennetha B. Clarka i Mamie Phipps Clark. Clarkovi eksperimenti s lutkama poslužili su kao značajni argumenti Vrhovnom sudu o tome kako segregacija utječe na mentalno stanje školaraca crne rase.

Sjedinjene Američke Države i Sovjetski savez bili su na vrhuncu Hladnog rata u vrijeme ovog postupka. Američki službenici, pa tako i sudije Vrhovnog suda, bili su svjesni koliko segregacija i rasizam štete ugledu SAD-a širom svijeta. Kada je sudija William O. Douglas otputovao u Indiju 1950, prvo pitanje koje mu je postavljeno bilo je: "Zašto Amerika dopušta linčovanje crnaca?" Douglas je kasnije napisao da je na putovanjima naučio da je "snažan faktor u našem odnosu s Indijom način na koji Sjedinjene Države postupaju s rasnim manjinama". Glavni sudija Earl Warren, koga je za Vrhovni sud nominirao predsjednik Dwight D. Eisenhower, složio se s Douglasom kada je 1954. izjavio: "Naš američki sistem je na suđenju kako u zemlji tako i u inozemstvu, ... u kojoj mjeri odlučimo održati duh našeg ustava i njegove Povelje o pravima, dugoročno gledano će učiniti više da ga osigura i učini predmetom obožavanja nego broj vodikovih bombi koje nagomilamo."

## Reference 
## Vanjski linkovi 
* Podaci o sudskom procesu i transkripti na sajtu projekta "Curiae"
* *Brown v. Board of Education of Topeka*, 347 U.S. 483 (1954), potpuni tekst u originalu s linkovima ka citiranom materijalu
* Primjerak odluke savezne države Floride 1957. kojom se odbija ishod slučaja *Brown*, s potpisom guvernera Collina

Kategorija:Diskriminacija
Kategorija:Historija Sjedinjenih Američkih Država
Kategorija:Obrazovanje u Sjedinjenim Američkim Državama
Kategorija:Procesi pred Vrhovnim sudom Sjedinjenih Američkih Država